Il-Kunsill tal-Ewropa qal li jeħtieġ aktar informazzjoni mill-Parlament Malti qabel jiddeċiedi jiħux passi kontra d-Deputata Laburista Rosianne Cutajar minħabba possibbilità ta' ksur ta' kofiċi ta' etika. L-Assemblea Parlamentari tal-Kunsill tal-Ewropa ltaqgħet f'Pariġi biex tiddeċiedi jekk għandhomx jiġu imposti sanzjonijiet fuqu wara rapport li sar minn membru ieħor tal-istess Assemblea Parlamentari. Cutajar qed tkun akkużata li kissret il-kodiċi ta' etika tad-Deputati meta kienet qed tgħin lil Yorgen Fenech jixtri proprjetà ta' €3.1 miljun fl-Imdina. Minkejja li deċiżjoni dwar dan għadha ma tteħditx, l-Assemblea sabet lil Cutajar ħatja ta' "ksur minimu" meta falliet milli tissottometti d-dikjarazzjoni tal-interessi tagħha għal erba' snin. Kien f'April li għadda meta l-eks rapporteur tal-Kunsill tal-Ewropa, dwar l-assassinju ta' Daphne Caruana Galizia, Pieter Omtzigt, kiteb lil Kumitat biex jinvestiga lil Cutajar. Hi kienet għamlet diskors fl-istess Assemblea fejn ikkritikat ir-rapport tiegħu, partikolarment meta hu jsemmi l-kumpanija 17 Black, li s-sid tagħha huwa Yorgen Fenech. Huwa qed jisħaq li kien hemm possibbilità ta' kunflitt ta' interess minħabba r-rabta tagħha ta' Fenech. Fi stqarrija l-Erbgħa waranofsinhar, l-Assemblea spjegat kif talbet lill-Ispeaker tal-Parlament Malti għal "informazzjoni dettaljata" dwar il-proċedura tiegħu rigward l-istess Deputata. Il-proċeduri f'Malta għadhom għaddejja wara li aktar kmieni din is-sena, l-Ispeaker Anġlu Farrugia telaq minn laqgħa li fiha kellha tkun deċiża t-triq 'il quddiem u dan wara batibekki u ġlied bejn il-membri tal-Gvern u dawk tal-Oppożizzjoni. Cutajar kienet irriżenjat b'mod temporanju minn Segretarju Parlamentari wara allegazzjonijiet li ħadet flus b'rabta ma' dan il-ftehim mingħand l-istess Fenech. Cutajar dejjem ċaħdet li rċeviet senserija u li dan id-dħul ma ddikjaratux fid-dikjrazzjoni tal-assi. Hi kienet qalet li €9,000 li rċeviet mingħand Yorgen Fenech kienu rigal ta' għeluq snina. Is-sid tal-proprjetà qed jisħaq li Cutajar ħadet €46,500 f'sesnerija u qed ifittixha għax iridhom lura. Il-Kummissarju għall-Istandards fil-Ħajja Pubblika, George Hyzler, ma kienx emminha u saħaq li kisret il-kodiċi tal-etika meta ma ddikjaratx dan id-dħul. Kien dan li wassal biex ir-riżenja tagħha ssir waħda permanenti. Intant Cutajar ma għadhiex tagħmel parti minn din l-Assemblea u postha ħaditu l-Ministru Miriam Dalli. Skont Cutajar kienet hi stess li talbet li ma tibqax parti minn din l-Assemblea qabel bdiet tkun investigata.